钦定古今图书集成/方舆汇编/职方典/第1151卷 > 形胜附
## 钦定古今图书集成/方舆汇编/职方典/第1151卷 > 形胜附

府总

《玉海地理记》：“西控蜀汉，东带吴楚，右视湖湘，左顾川陕，回瞰宛洛，襟带汉水，屏蔽全吴，与江陵势同唇齿。跨对楚沔，为鄢郢之北门，居楚、蜀之上游。方城为城，汉水为池，天设金汤，云屯貔虎。” 吴鲁肃论：“外带江汉，金城之固，沃野千里。”

魏司马懿论“水陆之冲，御寇要地。”

晋《庾亮论》：“北接宛许，南阻汉水，其险足固，其土足食。”

庾翼《疏》：“襄阳荆楚之间，西接益、梁，与关陇咫尺；北去河洛，不盈千里。土沃田良，方城险峻，水陆流通，转运无滞，进可以荡秦、赵，退可以保上流。” 《赵善俊告词》，独雄汉上。

宋汪澈论：“上流门户，北通汝洛，西带秦蜀，南遮湖广，东瞰吴越。欲退守江左则襄阳不如建业，欲进图中原则建业不如襄阳，欲御强寇则建业、襄阳为左右臂也。”

《襄阳重地》，为荆楚之门户。

林氏说：“襄阳” ，鄢地；自江陵而图北方，必经襄阳。襄阳，楚之北津也。

《岳飞论》：“襄阳为荆南巨镇，江汉上游，右控巴蜀，左联吴越，南通五岭，北走上都，寇贼虽平，襟带尤切。”

李纲疏：“淮甸荆襄，东南屏蔽。六朝能保守江左，以强兵巨镇尽在淮南、荆、襄。今当于淮南东、西及荆、襄置三大帅，屯重兵以临之，以扬、卢、襄阳为帅府，分遣偏帅进守支郡，北筑城垒，如开新边。淮东以江东路财用，淮西以江西财用，荆襄以湖北财用给之。徐议屯田，使自赡养，假以岁月，籓篱成矣。”

李定公《论天下形势》，“关中为上，襄、邓次之，建康又次之。”

陆九渊论“襄阳为荆门之北援，南捍江陵，东护随郢，西当光化、彝陵之冲。荆门固则四邻有所恃，否则有背胁腹心之虞。由唐之湖阳以趋山，则其涉汉之处已在荆门之胁；由邓之邓城以涉汉，则其趋山之处已在荆门之腹。自此之外，间道之可驰，汉津之可涉，坡陀不能以限马，滩濑不能以濡轨者，所在尚多。自” 我出奇制胜，邀敌兵之腹胁者，亦正在此。